钦定古今图书集成/明伦汇编/氏族典/第338卷 > 刘昺
## 钦定古今图书集成/明伦汇编/氏族典/第338卷 > 刘昺

按《宋史刘昺传》：“昺字子蒙，东明人，初名炳，赐今名。元
符末，进士甲科，起家太学博士，迁秘书省正字，校书
郎。兄炜，通乐律。炜死，蔡京擢昺大司乐，引蜀人魏汉
津铸九鼎，作大晟乐，撰《鼎书》《新乐书》，皆汉津妄出己
意，而昺为缘饰。累迁给事中，为翰林学士，改工部尚
书。昺与弟焕皆侍从，而亲丧不葬，坐夺职。京再辅政”，
召为户部尚书。东宫建，为太子宾客，又还户部，加宣
和殿学士、知河南府。与王采交通，事败，长流琼州死。

===刘嗣明===按《宋史刘嗣明传》：“嗣明，开封祥符人。入太学，解褐补
承事郎，历校书郎，至给事中。张商英居相位，恶其不
附己，时郑居中虽以嫌去枢密，然阴殖党与，窥伺益
固。嗣明与之合计，倾商英，迁大司成。已而言者论其
取悦权贵，黜知颍州。未几，入为工部侍郎，翰林学士，
工部尚书，卒。”